## Farkas Wellmann Endre

## A vándor

Migráns vagyok az Odüsszeusz-Szindbád tengelyen.

Célom rég nincs, csak néhány tengerem.

Szomorú is volna bármi célba érni:

igazságom az út volt, ez a hazám,

de csonkított álmok közt jó arány

hogy íme, megleltem hazámat –

Bőrömre sült néhány nyár heve,

elvitt az élet és néha itt hagyott

és szorongatott az elmúlás tele,

a többi pedig pofámra ráfagyott.

Mint mintás kő egy mélyebb tófenéken

vagy zöld penészbe burkolt kőszobor,

otthonosan immár a teremtésben

és nagyon egyedül benne valahol.

A fény számít, nem az az égi fáklya,

hogy tűz lobog vagy parázslik a kályha,

ha fény gyúl, látod, hogy egyre megy;

s ha sötét lesz, ha elfordulsz a lángtól

homlokodra ragaszt az Isten úgyis

egy furcsa zárjegyet.

## Amit a víz visz

A híd karfáján, kedves, ha áthajolnál

vagy a híd alatt, ha áthajóznál,

ott látnád, hogy a magukba hulló évek

a köveken, mint algák vagy mohák

vagy a rajtuk megcsillanó fények

az emlékek közt mogorván lerakódnak.

Ezek a nyomaink, kedves,

minden, ahogyan éltünk:

gyorsul a víz, úgy viszi

furcsa mélységek felé

egy-egy instant énünk.

A többi pedig csak alga,

homályos békanyál,

kövekre hűlt idő:

a hűlt helyünk, kedves,

látod, az idő megtalál,

ahogyan egyszer majd egy tenger

emlékezni fog ránk